Source: https://hunvaldugy.blog.hu/2016/01/03/400_best_of?token=74f93cc195bbaaac388ef0026a17b45d
Timestamp: 2019-05-20 17:17:26+00:00

Document:
400. Best of 2015. - A Hunvald-ügy
Nah, ha már a szomszéd kerületben elkészült a tavalyi év visszanézője, csináljuk meg már mi is – mondta Findlay. Hát csináljuk. Újév meg minden, az ünnepi beköszöntő poszt után nyissuk mi is ezt az évet ezzel, ha már így eltelt a 2015-ös esztendő. Az ünnepi, 400. posztunkban akkor most nézzük meg így együtt, hogy az óévben mi történt itt minálunk, és mi volt az, ami leginkább érdekelte a Nyájas Olvasót. Blogvisszanéző következik.
Viszonylag sok minden történt itt, lássuk gyorsan a legnagyobb forgalmat lebonyolító posztok listáját, azaz, a tíz legnagyobb érdeklődést kiváltó, legolvasottabb posztot 2015-ből:
Hej Sukoró, Sukoró (2) – 3140 olvasás
"Az egész eljárás nem rólunk szólt, hanem a politikáról." (Császy Zsolt) – Messze a legtöbben olvasták, pedig semmi köze a Hunvald-ügyhöz. Csakhát szeptember végén valahogy/valamiért felpörgött az igazságszolgáltatás (?) gépezete, sorra jöttek ki a különféle ítéletek az elmúlt évek ilyen-olyan, igencsak régóta húzódó "elszámoltatási” – vagy ha úgy tetszik – koncepciós ügyeiben, így a Sukoró-perben is. (Tátrai Miklóst, a Magyar Nemzeti Vagyonkezelő (MNV) Zrt. volt vezérigazgatóját a bíróság nem jogerősen négy év letöltendő börtönbüntetésre ítélte, Császy Zsolt, az MNV volt értékesítési igazgatója 3 év 6 hónap letöltendő börtönt kapott.)
A Kúria odacsapott – 2498 olvasás
Ez sem Hunvaldos, de így se rossz. Jűlius hír volt, hogy a Kúria bizony rendesen odacsapott, és döntésével porig alázta a Fővárosi Törvényszéket Fapál László ügyében. Fapál ekkor felidézte a kis gömböc meséjét, majd a volt államtitkár hosszan írt az igazságszolgáltatás átalakításáról, amely végén „… lecserélték a bírósági vezetőket megbízható pártkáderekre. A megfelelési kényszer sok bíróban feledtette esküjét és olyan ítéleteket hoztak, amelyek nem feleltek meg a törvény rendelkezéseinek Példák hosszú sorát tudnám sorolni Debrecentől Szegeden át, egészen Budapestig.” Saját ügyét is ezek közé sorolja, amit – talán nem véletlenül – mind a mai napig koncepciós pernek tart.
Hej, ügyészek! (2) – 2178 olvasás
Egyszer nagyon régen, több mint két éve ugyanezzel a címmel feltettünk már egy posztot, ezért a cím mögötti kis kettes. A címismétlés apropóját pedig az adta, hogy a Kecskeméti Törvényszéken zajló Hagyó Miklós tárgyalásán kiderült, hogy bukott a vádirat legsúlyosabb állítása, a nokiásdobozos legenda. Felsoroltunk több hasonló ügyet melyek – elsősorban a 2010-es, de még a 2014-es választások előtt is – a Fidesz kampányának fő témái voltak, ám mostanra nyilvánvalóvá vált, hogy ezek politikai koncepciós ügyek voltak, amelyek koholt vádakon alapulnak/alapultak.
Egy ítélet margójára – 2164 olvasás
No, ez már Hunvald-ügy, áprilisból: a Fővárosi Törvényszék felmentő ítélete után jogerősen két és fél év börtönbüntetéssel sújtotta a Szegedi Ítélőtábla Hunvald Györgyöt. Fülöp Tamás, Hunvald védője a tárgyalás után újságírókkal közölte, hogy a büntetést és a korábban a Kúria által kiszabott egyéves szabadságvesztést összbüntetésbe kell foglalni. Álláspontja szerint a táblabíróságnak – a Kúria egy 2009-es jogegységi döntésének megfelelően – meg kellett volna szüntetnie az eljárást. Vajon miért lépett át nemes egyszerűséggel Szeged a Kúria döntésén és javaslatán?
Minden megtörténhet – 1907 olvasás
Novemberi hír, a Fővárosi Törvényszék ekkor hirdette ki másodfokú, nem jogerős ítéletét, melyben felfüggesztett börtönre ítélte Juhász Ferenc volt honvédelmi minisztert és Fapál Lászlót, a tárca egykori közigazgatási államtitkárát egy 2006-os ingatlanüggyel kapcsolatos állítólagos hűtlen kezelés miatt. Fapál László, rosszkedvűen: "Önökre is sor kerülhet. Amíg Orbán és vazallusai uralják az igazságszolgáltatást, minden megtörténhet és annak ellenkezője is."
A nyakkendő – 1884 olvasás
Divatügyi szakértőnk (mert nekünk olyan is van ám!) még februárban szentelt egy posztot Hunvald György nyakkendőjének, melyet február 12-én este, az ATV Egyenes Beszéd című műsorában viselt. Magáról a ruházati kiegészítőről szavazhattak is az olvasók, Hunvald állítása szerint a fentebb említett arany-oroszlános nyakkendő eddig is élesen megosztotta a népeket, vagy nagyon tetszett valakinek, vagy nagyon nem. (Vicces, hogy ez ekkorát futott, de hát ugye vannak fontos dolgok a világban…)
Bazári beszéd – 1457 olvasás
Márciusi poszt, csak úgy a többször átadott és felavatott Várkert bazárról meg Orbán Viktor ott tartott miniszterelnöki évértékelőjéről. Ahol Schmidt Mária simán elvitte az évértékelőt a “kölcsönös plátói szerelem Orbán Viktorba” szöveggel. És ezt egyszerűen képtelenek voltunk kihagyni, de csak erős idegzetűeknek ajánljuk most is...
Elképedve állok – 1454 olvasás
Egészen friss poszt az év végén Hunvald Györgytől, a Szegedi Ítélőtábla kissé izé..., félreérthető sajtóközleményéről és annak sajtóvisszhangjáról. Merthogy a csapból is az folyt, hogy „Hunvaldnak 11 hónapra vissza kell mennie a börtönbe”. Ami természetesen egy baromság. Hogy árnyaltan és finoman fejezzük ki magunkat.
Elszámoltatásos ügyész – 1398 olvasás
Másik Hunvald-poszt, augusztus közepéről. Ebben Kutron Katalinról, a Központi Nyomozó Főügyészség (KNYF) egykori, ámde mára kirúgott vezető ügyészéről esik pár keresetlen szó. Meg ő a páratlan ügyészi tevékenységről az elszámoltatási ügyek kapcsán. És úgy általában az elszámoltatásos ügyészi sorsokról…
Beperli az államot – 1277 olvasás
És akkor így a végére egy másik ügy augusztusból, méghozzá Érsek Zsolt ügye. Hatvan korábbi szocialista polgármesterének majd öt év vegzálás, folyamatosan nyomozás után lett jogerős határozata arról, hogy semmilyen bűncselekményt nem követett el. Érsek Zsolt meghurcoltatása miatt Strasbourgban perli be a magyar államot. És ha valakinek esetleg máshonnan is ismerősök lennének a leírtak, az egészen biztos, hogy téved, mert az csak a véletlen műve lehet. Vagy nem.
Tisztelt hölgyek, urak, nagyjából ezek voltak az elmúlt év legnézettebb posztjai, innen folytatjuk majd, további kellemes szórakozást és még egyszer boldog újévet kívánunk mi is minden kedves olvasónknak. Ja, és tartsuk szárazon a puskaport.
https://hunvaldugy.blog.hu/api/trackback/id/tr58233990

References: bíróság 
 Kúria 
 Kúria 
 Kúria 
 Kúria 
 Kúria